Groenkrag: Eskom kry lening by Duitse bankArgieffoto (Foto: baptisteh, Pixabay) Eskom het Vrydag gesê dat hy ŉ leningsfasiliteit van sowat R1,35 miljard met KfW, die Duitse ontwikkelingsbank, gesluit het. Die lening is aangegaan om verdere beleggings in die transmissienetwerk in die Noord-Kaap te finansier om sodoende onafhanklike kragprodusentprojekte se hernubare energie by die netwerk te integreer. Eskom het gesê dié finansiering wat deur die Suid-Afrikaanse en Duitse regerings ooreengekom is, sal die voortsetting van die tweede fase van kapasiteit- en betroubaarheidsverbeteringe in die Harrismith-omgewing in die Vrystaat en die groter Oos-Londen-streek in die Oos-Kaap bewerkstellig. Eskom het gesê die ondertekening van hierdie leningsfasiliteit is ŉ positiewe bydrae tot die suksesvolle uitvoering van Eskom se R72 miljard-finansieringsvereiste vir die 2018-’19-boekjaar. “Die lening maak deel uit van die eerste nuwe finansieringsooreenkoms wat Eskom dié boekjaar van plan is om met ontwikkelende finansiële instellings te onderteken.” Eskom beweer ook dié leningsfasiliteit demonstreer die verbeterde marksentiment en vertroue in Eskom se leierskap om die maatskappy op die pad na herstel en volhoubaarheid te lei. Phakamani Hadebe, uitvoerende hoof van Eskom, het gesê deur meer hernubare energiebronne by die netwerk te integreer, sal daar ook baie voordele wees wat die vermindering van Suid-Afrika se koolstofdioksied-uitlaatgasse betref. KfW het in Maart 2015 vir Eskom ŉ lening van R3,9 miljard toegestaan met die bekendstelling van die regering se program vir onafhanklike groenkragverskaffers (REIPPP). KfW is een van die wêreld se mees toonaangewende ontwikkelingsbanke, waarin die Duitse federale regering ŉ 80%-belang en federale state ŉ 20%-belang besit.